ઇન્ટરનેશનલ ડેસ્કઃ અમેરિકાના પૂર્વ તટ પર આવેલા વિસ્તારોમાં હવામાન વિભાગે ચક્રવાત ફ્લોરેન્સ ટકરાશે તેવી આગાહી કરી છે. મંગળવાર સુધી કેટેગરી-5માં ફેરવાયેલું ફ્લોરેન્સ છેલ્લાં ત્રણ દાયકાનું સૌથી મોટું ચક્રવાત સાબિત થઇ શકે છે. હવામાન વિભાગ અનુસાર, એટલાન્ટિકના ગરમ હવામાન અને પાણીથી આ ચક્રવાત વધુ મજબૂત થઇ રહ્યો છે અને આવનારા દિવસોમાં તે વધુ શક્તિશાળી થશે તેવી શક્યતાઓ છે. હવામાન વિભાગે કહ્યું કે, આગામી 48 કલાકમાં ચક્રવાતની સાથે વધતા પાણીથી તટ વિસ્તારોમાં જાન-માલને ભારે નુકસાન થવાની શક્યતાઓ છે. અધિકારીઓએ જણાવ્યું કે, ફ્લોરેન્સ હાલ કેટેગરી 4માં છે પરંતુ તે કેટગરી 5માં ફેરવાશે તેવી આગાહી છે. હાલ ફ્લોરેન્સના કારણે 220 કિમી/કલાકની ઝડપે પવન ફૂંકાઇ રહ્યો છે. ઓફિશિયલ્સે આ વાવાઝોડાંના કારણે 2.18 લાખ કરોડ રૂપિયાનું નુકસાનના આશંકા વ્યક્ત કરી છે.